**Sporni dogovori o prostovoljskem delu**

Na Etično komisijo organiziranega prostovoljstva (v nadaljevanju komisija) je prispela pritožba glede spornega dogovora o prostovoljskem delu.

Dogovor je sklenil gospod, ki je prvotno imel dogovor o prostovoljskem delu sklenjen z društvom a, ker pa le-to ni vpisano v register prostovoljskih organizacij (AJPES), ni bil upravičen do dodatka na delavno aktivnost pri prejemku denarne socialne pomoči. Kasneje je gospod sklenil dogovor z društvom b, ki je vpisano v register in katerega predsednik je on sam.

Člani komisije so si bili enotni, da tovrsten dogovor ni pravno-formalno sporen, saj je veliko predsednikov društev hkrati tudi prostovoljcev istega društva. Poleg tega je iz prilog vidno, da je bilo društvo ustanovljeno že pred časom ter da je gospod aktiven prostovoljec na več področjih in v različnih društvih.

Komisija je mnenja, da pri sklepanju dogovorov o prostovoljskem delu lahko pride in tudi prihaja do zlorab. Da bi bilo le-teh čim manj, daje v skladu s 13. členom Poslovnika etične komisije organiziranega prostovoljstva naslednjo pobudo:

* da organizacije z osebami, za katere obstaja sum zlorabe dogovora, le-tega sklepajo samo za pol leta;
* da je dogovor vedno časovno omejen;
* če pride do suma na zlorabo, naj se organizacije obrnejo na inšpekcijsko službo, ustrezno vsebini suma, ki lahko vsebino verodostojno preveri.

*Ljubljana, 10. junij 2016*